巴塞損失慘重 無緣世冠盃見財化水
2024年04月17日 16:01
東網電視
更多新聞短片
巴塞近年歐洲賽成績欠佳。(Getty Images)
西甲雙雄巴塞隆拿同馬德里體育會喺歐聯8強齊齊出局,相比之下巴塞「跌得更傷」,事關2隊正爭逐明年「加強版」世冠盃參賽資格,一齊出局嘅結果,令馬體會保住西甲第2隊參賽球隊席位,而巴塞就痛失5,000歐元保底獎金。
新版世冠盃擴充至32隊,改為4年一度兼搬去夏天上演。明年第1屆賽事喺美國舉行,歐洲獲得12個參賽席位,除2021年至2024年嘅歐聯冠軍(車路士、皇家馬德里、曼城)直接出線,其餘位置會由近4年嘅歐洲排名系數決定,但每個地區最多只能夠有2支代表(冠軍除外),皇家馬德里已佔西甲一席,巴塞如果今屆歐聯成績好過馬體會,就可以後上搶走第2個位,可惜依家兩隊同時「畢業」,馬體會就順利保住
世冠盃入場券。
西班牙傳媒計算,巴塞無緣4強已錯失1,250萬歐元晉級獎金,而世冠盃單係參賽獎金已達5,000萬歐元,對於財政出現嚴重問題嘅巴塞嚟講,今次出局真係損失慘重。